ବଣଭୋଜି, ଶୀତର ମଜା ନେଉଛନ୍ତି ପର୍ଯ୍ୟଟକ\nଦାରିଙ୍ଗବାଡ଼ି,୧୭।୧୨(ଡି.ଏନ.ଏ.)- ଦାରିଙ୍ଗବାଡ଼ି ପର୍ଯ୍ୟଟନ କେନ୍ଦ୍ରରେ ରବିବାର ପର୍ଯ୍\nବଣଭୋଜି, ଶୀତର ମଜା ନେଉଛନ୍ତି ପର୍ଯ୍ୟଟକ\t December 17th, 00:00 AM December 17th, 00:00 AM\nଦାରିଙ୍ଗବାଡ଼ି,୧୭।୧୨(ଡି.ଏନ.ଏ.)- ଦାରିଙ୍ଗବାଡ଼ି ପର୍ଯ୍ୟଟନ କେନ୍ଦ୍ରରେ ରବିବାର ପର୍ଯ୍ୟଟକଙ୍କ ଭିଡ଼ ଜମିଥିଲା। ଓଡ଼ିଶାର କଶ୍ମୀର କୁହାଯାଉଥିବା ଦାରିଙ୍ଗବାଡ଼ିରେ ଶୀତ ଲହରି ଅବ୍ୟାହତ ରହିଛି। ଏଥିଯୋଗୁ ପର୍ଯ୍ୟଟକ ଶୀତର ମଜା ନେବା ସହ ବଣଭୋଜି କରି ମଜା ଉଠାଉଛନ୍ତି। ଦାରିଙ୍ଗବାଡ଼ିର ହିଲଭିୟୁପାର୍କ ସମେତ ନେଚରପାର୍କ, ସାଇଲେଣ୍ଟଭ୍ୟାଲି, କଫି ବଗିଚା, କିରିକୁଟିରେ ଥିବା ଲଭର୍ସପଏଣ୍ଟ, ଡୁଲୁରି ପାଇନ ବଣ, ଗୋଲମରିଚ ଗଛ, ଦାସିଂବାଡ଼ିରେ ଥିବା ୱାଟରଫଲ, ଏମୁ ପକ୍ଷୀ ଆଦି ଦେଖିବା ପାଇଁ ଭିଡ଼ ଜମିଥିଲା। ଏମିତି ପରିସ୍ଥିତି ହୋଇଥିଲା ପର୍ଯ୍ୟଟନ କେନ୍ଦ୍ରଗୁଡ଼ିକରେ ବଣ ଭୋଜି କରିବା ପାଇଁ ସ୍ଥାନର ଅଭାବ ପରିଲକ୍ଷିତ ହୋଇଥିଲା। ଦାରିଙ୍ଗବାଡ଼ିର ସବୁଠାରୁ ଆକର୍ଷଣୀୟ ନେଚର ପାର୍କ, ହିଲଭିୟୁ ପାର୍କ ଓ କଫି ବଗିଚାକୁ ହଜାର ହଜାର ସଂଖ୍ୟାରେ ପର୍ଯ୍ୟଟକ ବୁଲି ଆସିଥିବା ସରକାରୀ ରେକର୍ଡ଼ରୁ ଜଣାପଡ଼ିଛି। ହିଲଭିୟୁ ଦାୟିତ୍ୱରେ ଥିବା ଜାଗୃତି ସମ୍ପାଦକ କୈଳାସ ଚନ୍ଦ୍ର ଦଣ୍ଡପାଟ କହିଛନ୍ତି, ଦାରିଙ୍ଗବାଡ଼ିକୁ ଚଳିତ ବର୍ଷର ଏହି ରବିବାର ସର୍ବାଧିକ ପର୍ଯ୍ୟଟକଙ୍କ ସମାଗମ ହୋଇଛି। ଏଠାରେ ସରକାରଙ୍କ ପକ୍ଷରୁ କମ୍ ଦାମରେ ରାତ୍ରିଯାପନ ପାଇଁ ବ୍ୟବସ୍ଥା ସହ ଲୋକଙ୍କ ପାଇଁ ଶୌଚାଳୟ ନିର୍ମାଣ କରାଗଲେ ଏହି ସଂଖ୍ୟା ଆହୁରି ବୃଦ୍ଧି ପାଇବ । ମଧ୍ୟବିତ୍ତ ଶ୍ରେଣୀର ପର୍ଯ୍ୟଟକଙ୍କ ପାଇଁ ସରକାରଙ୍କ ପକ୍ଷରୁ ରହିବା ବ୍ୟବସ୍ଥା ନ ଥିବା ସହ ଶୌଚାଳୟ ଅଭାବ ପାଇଁ ଦାରିଙ୍ଗବାଡ଼ିକୁ ଆସୁଥିବା ପର୍ଯ୍ୟଟକ ମାନେ ହଇରାଣ ହେଉଥିବା ଦେଖିବାକୁ ମିଳିଛି। ଅଞ୍ଚଳରେ ଥିବା ଘରୋଇ ହୋଟେଲଗୁଡ଼ିକରେ ମଧ୍ୟ ପର୍ଯ୍ୟଟକଙ୍କ ଭିଡ଼ ଜମିବା ସହ ଜଙ୍ଗଲ ଓ ପରିବେଶ ବିଭାଗରେ ନବ ନିର୍ମିତ କଟେଜଗୁଡ଼ିକରେ ମଧ୍ୟ ପର୍ଯ୍ୟଟକଙ୍କ ଭିଡ଼ ଜମିଛି। ସେହିପରି ଦାରିଙ୍ଗବାଡ଼ିକୁ ବିଦେଶୀ ପର୍ଯ୍ୟଟକ ମଧ୍ୟ ଗତ କିଛି ଦିନ ହେଲା ଆସିଥିବା ଓ ରାତ୍ରିଯାପନ କରିଥିବା ଜଣାପଡ଼ିଛି। ପର୍ଯ୍ୟଟକଙ୍କ ଆଗମନକୁ ଦୃଷ୍ଟିରେ ରଖି ପୋଲିସ ପକ୍ଷରୁ ବ୍ୟାପକ ସୁରକ୍ଷା ବ୍ୟବସ୍ଥା କରାଯାଇଥିବା ଥାନା ଅଧିକାରୀ ଶ୍ରୀକାନ୍ତ ଖମାରୀ କହିଛନ୍ତି।
